ആധുനിക വൈദ്യശാസ്ത്രത്തിനെതിരെ പരാമര്ശം : ബാബാ രാംദേവിന് നോട്ടീസ് ന്യൂഡല്ഹി: ആധുനിക വൈദ്യശാസ്ത്രത്തിനെതിരെ അപകീര്ത്തികരമായ പരാമര്ശം നടത്തിയ സംഭവത്തില് യോഗഗുരു ബാബാ രാംദേവിന് ഡല്ഹി ഹൈക്കോടതി സമന്സ് അയച്ചു. രാംദേവിനെതിരെ ഡോക്ടര്മാരുടെ സംഘടന നല്കിയ ഹര്ജിയിലാണ് നടപടി. വിഷയത്തില് രേഖാമൂലം മറുപടി നല്കാന് 4 ആഴ്ച രാംദേവിനും മറ്റും സമയം അനുവദിച്ചു. ഡോക്ടര്മാരുടെ സംഘടന നല്കിയ ഹര്ജിയിലെ ആരോപണങ്ങളില് തത്ക്കാലം കൂടുതല് വിലയിരുത്തല് നടത്തുന്നില്ലെന്നും ജസ്റ്റിസ് സി. ഹരിശങ്കര് പറഞ്ഞു. ഹര്ജിയിലെ ആരോപണങ്ങള് അടിസ്ഥാന രഹിതമാണെന്ന് രാംദേവിനു വേണ്ടി ഹാജരായ അഭിഭാഷകന് രാജീവ് നയ്യാര് വാദിച്ചു. എന്നാല് അലോപ്പതി ചികിത്സാ രീതിക്കെതിരെ രാംദേവ് പരാമര്ശങ്ങള് നടത്തുന്നത് വിഡിയോ ദൃശ്യങ്ങളില് വ്യക്തമാണെന്ന് ജസ്റ്റിസ് സി. ഹരിശങ്കര് പറഞ്ഞു. എന്നാല് കേസിന്റെ കൂടുതല് വിശദാംശങ്ങളിലേക്കു തത്ക്കാലം കടക്കുന്നില്ലെന്നും അദ്ദേഹം വ്യക്തമാക്കി. ഹര്ജി അനുവദിക്കണോ വേണ്ടയോ എന്നതാണ് ഇപ്പോഴത്തെ കാര്യം അദ്ദേഹം പറഞ്ഞു. പതഞ്ജലി എം.ഡിയും സി.ഇ.ഒയുമായ ആചാര്യ ബാലകൃഷ്ണയ്ക്കും ഗൂഗിള്, ഫേസ്ബുക്ക്, ട്വിറ്റര് എന്നീ കമ്ബനികള്ക്കും സമന്സ് നല്കിയിട്ടുണ്ട്. അലോപ്പതി ഡോക്ടര്മാര്ക്കും ചികിത്സയ്ക്കുമെതിരെ തെറ്റായ പരാമര്ശം നടത്തിയ രാംദേവിനെതിരെ നടപടിയെടുക്കണമെന്നാവശ്യപ്പെട്ട് ഡല്ഹി മെഡിക്കല് അസോസിയേഷനാണ് ഡി.എം.എ കോടതിയെ സമീപിച്ചത്. ലക്ഷക്കണക്കിന് രോഗികള് അലോപ്പതി മരുന്നു കഴിച്ചു മരിച്ചുവെന്നു രാംദേവ് പറഞ്ഞതാണ് വിവാദമായത്.